Direcția Județeană de Sport și Tineret Neamț organizează astăzi, 31 mai, o nouă ediție a Nopții Sportului Pietrean. Manifestarea va avea loc pe terenul cu gazon sintetic de la Stadionul Municipal ”Ceahlăul” cu începere de la ora 19:50. Evenimentul beneficiază de sprijinul Consiliului Județean Neamț și se desfășoară în parteneriat cu Primăria și Consiliul Local Piatra Neamț.
”După o scurtă festivitate de deschidere, cluburile sportive care au răspuns afirmativ invitației vor arăta publicului ce va fi prezent ce înseamnă practicarea luptelor, a diferitelor stiluri de arte marțiale și a sporturilor de echipă. Asta începând cu ora 20:00 pe toată suprafața terenului cu gazon sintetic, ora la care prima reprezentație va fi rezervată echipei de majorete a Centrului Școlar pentru Educație Incluzivă Alexandru Roșca Piatra Neamț. Vor putea fi văzute demonstrații ale cluburilor CS Ceahlăul Piatra Neamț (secția de lupte greco-romane), CS Sakki International Karate-Do Piatra Neamț, CS Ashihara Piatra Neamț, CS Steetl Tonic Piatra Neamț, CS Ronin Piatra Neamț, CS Mizuno Piatra Neamț. În același timp, pe terenuri amenajate de organizatori vor fi evoluții ale echipelor de copii și juniori practicanți de volei, handbal și fotbal. Reprezentate vor fi cluburile LPS Piatra Neamț, CSM Ceahlăul Piatra Neamț, CS FC Pietricica Piatra Neamț, AC Club Neamț, Sportul Piatra Neamț. Având în vedere că mâine este 1 Iunie, Ziua Internațională a copilului, fiecare participant la eveniment va pleca acasă și cu un cadou din partea organizatorilor, bucuria celor mici fiind dulciurile”, precizează organizatorii. (M.C.)